Pia Kjærsgaard (DF), 2023-11-28:
Jeg kan faktisk sige, at jeg selvfølgelig har siddet og lyttet naturligvis dels til ældreministeren, dels til de ordførere, der har markeret, og jeg må bare sige, at det går lidt i hjertet på mig.
Der sker jo intet .
Hvad er det dog for noget?
Jeg må også ligesom fru Mette Abildgaard spørge: Hvorfor drager man ikke os ind i det?
Ovre i ministeriet sker der jo intet.
Jeg ved ikke, om andre ordførere bliver indkaldt, men det tror jeg næppe.
Jeg er i hvert fald ikke blevet indkaldt.
Jeg har været ovre at hilse på ministeren, og det var hyggeligt, men derudover er der jo intet sket – intet – i forhold til det her.
Jeg må sige, at vi altså er der, hvor jeg undrer mig dybt.
Altså, jeg synes simpelt hen, at det må være så fantastisk at være ældreminister, og jeg blev glad, dengang da der for nogle år siden blev oprettet et ældreministerium, for jeg tænkte: Nu sker der noget.
Det gjorde der ikke rigtig.
Og der sker stadig væk ikke rigtig noget, og jeg synes, det er på høje tid, at vi virkelig løfter det ministerium, så de ældre og deres pårørende kan mærke, at der altså nu sker noget herinde hos os på Borgen, som værdsætter de ældre, og som virkelig gør noget.
Det, jeg selvfølgelig også er bekymret for, er, at borgmestrene rundtomkring – og som jeg sagde før, gælder det alle politiske farver – ikke er stolte af den ældrepleje, vi leverer.
Det er der altså rigtig mange der siger.
Og så skal vi igen sige – og det vil jeg også gøre her, for der skal ikke sidde nogle rigtige gode medarbejdere rundtomkring og føle, at vi træder på dem, det er vigtigt – at det, vi tager stilling til og diskuterer nu, jo er der, hvor det ikke fungerer.
Det er der, hvor man trænger til at få tilført penge, jo, det gør man, hvor man trænger til at få en anden struktur, jo, det gør man, og hvor man trænger til en afbureaukratisering, jo, det gør man.
I dag kunne vi se på forsiden af Berlingske, at der i den her regerings levetid er kommet flere kolde hænder.
Det er da ikke det, der er meningen.
Der er kommet over tusind flere til administration og bureaukrati.
Det er jo det stik modsatte, vi har brug for.
Blinde Erik må altså nøjes med rengøring hver tredje uge.
Tænk engang at være blind og gammel og så skulle ligge ned på alle fire, hvis man overhovedet kan det, for at finde ud af, hvor man lige spildte noget saftevand.
Det kan være, det sker, dagen efter der har været nogen, og så går der altså 3 uger, inden der sker noget igen.
Et rengøringsfirma har opsagt kontrakten med Vordingborg Kommune, fordi de krævede opgaver ikke længere kan udføres tilstrækkeligt inden for de givne økonomiske og tidsmæssige rammer.
Det er bare et par eksempler på, hvordan det mange steder står til på området i kommunerne.
Der er skåret helt ind til benet.
Flere kommuner skærer jo ned på rengøringen til de ældre.
Det kan have store konsekvenser for deres sociale liv.
Jeg ville da ikke bryde om at invitere gæster hjem, hvis der var møgbeskidt hjemme hos mig, og sådan har de ældre det garanteret også.
Samtidig opfordres de ældre til for egne midler at investere i en robotstøvsuger.
Altså, hvor trist kan det blive?
Sådan en kan man ikke snakke med, og den kan heller ikke rigtig komme ind i hjørnerne, og den kan heller ikke tørre det stivnede saftevand på linoleumsgulvet op.
Ældre Sagen påpeger i den forbindelse, at klippekortsordningen giver stærkt svækkede ældre mulighed for f.eks. at komme uden for deres egen dør i hverdagen, og at deres hjem bliver som et fængsel, hvis ordningen fjernes.
Jeg synes ikke, det er en værdig måde at behandle vores ældre på.
Der er behov for handling, og der er behov for midler, der er øremærket ældreområdet.
Så er der, som vi allerede har været inde på, behov for den her ældrelov, som vi er blevet stillet i udsigt.
Jeg kan næsten ikke blive ved med at gentage spørgsmålet om, hvornår den bliver annonceret, og vi venter stadig.
Vi skal i gang.
Vi skal i gang med at udbrede faste tværfaglige teams, så det er folk, der kender den ældre, der står for plejen.
Vi skal væk fra minuttyranniet og væk fra, at det er visitatorer bag et skrivebord, der udmåler hjælpen til den ældre.
Det er skræmmende læsning, når det fremgår af ældreministerens egen redegørelse om ældreområdet, at over 30 pct. af de ældre ikke mener, de får den hjælp og støtte, der passer til deres personlige behov.